PMAY-G गरीबों को सम्मानित जीवन देने का प्रधानमंत्री मोदी का संकल्प: अमित शाह
केंद्रीय गृह मंत्री अमित शाह ने कहा है कि प्रधानमंत्री आवास योजना-ग्रामीण (पीएमएवाई-जी) गरीबों को सम्मानित जीवन प्रदान करने का प्रधानमंत्री नरेंद्र मोदी का संकल्प है और योजना के लाभ बिना किसी भेदभाव के लोगों को दिये जा रहे हैं।
नयी दिल्ली: केंद्रीय गृह मंत्री अमित शाह ने कहा है कि प्रधानमंत्री आवास योजना-ग्रामीण (पीएमएवाई-जी) गरीबों को सम्मानित जीवन प्रदान करने का प्रधानमंत्री नरेंद्र मोदी का संकल्प है और योजना के लाभ बिना किसी भेदभाव के लोगों को दिये जा रहे हैं। शाह ने हिंदी में ट्वीट कर कहा कि प्रधानमंत्री के नेतृत्व में पीएमएवाई-जी के तहत अभी तक 1.26 करोड़ आवास बन चुके हैं। उन्होंने कहा, ‘‘पीएमएवाई-जी गरीबों को सम्मानित जीवन देने के लिए मोदी जी का एक संकल्प है। प्रधानमंत्री ने पीएमएवाई-जी से उत्तर प्रदेश के 6.1 लाख लाभार्थियों को 2,691 करोड़ रुपये की सहायता राशि जारी कर 2022 तक हर व्यक्ति के सर पर छत दिये जाने के अपने संकल्प को पुनः प्रमाणित किया है।’’ गृह मंत्री अमित शाह ने कहा कि प्रधानमंत्री के नेतृत्व में इस योजना के तहत अभी तक 1.26 करोड़ घर बन चुके हैं। उन्होंने ट्वीट किया, ‘‘बिना किसी भेदभाव के इस योजना से लाभार्थियों को घर के साथ शौचालय, गैस व बिजली कनेक्शन एवं साफ पेयजल देने के लिए अन्य गरीब कल्याण की योजनाओं के साथ जोड़कर लाभ पहुँचाया जा रहा है।’’सहायता में 5.30 लाख लाभार्थियों को दी जाने वाली पहली किश्त और 80,000 लाभार्थियों को दी जाने वाली दूसरी किश्त शामिल है। प्रधानमंत्री मोदी ने सभी के लिए 2022 तक आवास मुहैया कराने का संकल्प जताया था जिसके लिए 20 नवंबर, 2016 को पीएमएवाई-जी योजना की घोषणा की गयी।गौरतलब है कि प्रधानमंत्री नरेंद्र मोदी ने बुधवार को प्रधानमंत्री ग्रामीण आवास योजना (PMAY-G) के तहत उत्‍तर प्रदेश के 6.10 लाख लाभार्थियों को 2,691 करोड़ रुपये की वित्तीय सहायता जारी की।  प्रधानमंत्री ग्रामीण आवास योजना (PMAY-G) एक सामुदायिक कल्याण योजना है। इस योजना को साल 2022 तक सबके लिए घर (हाउसिंग फॉर ऑल) उपलब्ध कराने के मकसद से शुरू किया गया है। देश के ग्रामीण इलाकों के लोगों को सस्ते घर दिलाने के लिए यह योजना शुरू की गई है। PMAY-G के तहत सरकार ग्रामीण आबादी को सस्ते घर उपलब्ध कराने पर फोकस कर रही है।